b'\n_START_ARTICLE_\nRebato\n_START_SECTION_\nEtnografia\n_START_PARAGRAPH_\nBarri amb una forta personalitat diferenciada dins del municipi, el Rebato t\xc3\xa9 el seu senyal identificador en els porrons que durant els segles XIX i XX van indicar els diversos establiments de restauraci\xc3\xb3 oberts al peu de l\'antiga carretera (precedent de l\'actual A2, que travessava el barri pel mig), i que eren un important referent i reclam per als excursionistes de tot Catalunya que viatjaven a Montserrat. L\'\xc3\xbaltim supervivent d\'aquests establiments ("Els Quatre Porrons") va tancar definitivament les portes l\'any 2009._NEWLINE_Durant la segona meitat del segle XIX i la primera del XX, Abrera i el Rebato funcionaven com dos pobles ve\xc3\xafns, amb una certa rivalitat dins del mateix municipi. La llunyania f\xc3\xadsica d\'aquella \xc3\xa8poca ho facilitava._NEWLINE_Fins a les darreries del segle XX, el Rebato ha estat celebrant la seva festa major per la diada de Sant Jaume, el 25 de juliol, i era un dels trets m\xc3\xa9s significatius d\'aquesta festa la construcci\xc3\xb3 ef\xc3\xadmera d\'una font monumental inspirada en la figura del porr\xc3\xb3, per\xc3\xb2 sempre amb un disseny diferent, al mig del carrer principal del barri. Aquesta tradici\xc3\xb3 festiva s\'havia interromput durant alguns anys, i despr\xc3\xa9s s\'ha repr\xc3\xa8s._NEWLINE_Actualment, no es troben localitzades al Rebato entitats culturals, ni esportives ni de cap altra mena, de manera que la integraci\xc3\xb3 del barri amb el nucli d\'Abrera ha esdevingut completa. A banda de l\'equipament municipal del Centre Polivalent, tamb\xc3\xa9 hi ha un magatzem municipal on es custodien els gegants d\'Abrera i les carrosses de la cavalcada de Reis.\n_START_SECTION_\nHist\xc3\xb2ria\n_START_PARAGRAPH_\nEl seu nom sembla indicar que fou el lloc d\'una antiga r\xc3\xa0bita isl\xc3\xa0mica, possiblement relacionada amb les r\xc3\xa0tzies d\'Almansor contra la ciutat de Barcelona, els anys 984 i 985. No \xc3\xa9s debades que el Rebato es troba pr\xc3\xa0cticament equidistant de Manresa, Barcelona i el Monestir de Sant Cugat, tots tres llocs destru\xc3\xafts en aquell episodi. Aquesta suposada r\xc3\xa0bita no hauria perdurat en el temps i, de tota manera, de moment no s\'ha trobat cap indici, ni arqueol\xc3\xb2gic ni documental, que doni suport a aquesta hip\xc3\xb2tesi._NEWLINE_El barri inclou un nucli antic, iniciat el 1830 al llarg de l\'antic "cam\xc3\xad ral" per fam\xc3\xadlies que ja no hi cabien al poble d\'Abrera, a l\'oest, i un eixample dels primers anys del segle XXI, a l\'est. Aquesta ampliaci\xc3\xb3 del barri inclou tamb\xc3\xa9 l\'important equipament cultural anomenat "Centre Polivalent del Rebato", mentre que al nord del nucli antic s\'hi situa el "Casal del Rebato", edificat el 1994 pels mateixos ve\xc3\xafns del barri. Flanquegen el barri pel sud i pel nord dos sectors industrials iniciats els anys 1960 i que actualment es troben en discussi\xc3\xb3, ja que hi ha un fort corrent social i pol\xc3\xadtic a favor de la seva requalificaci\xc3\xb3 urban\xc3\xadstica. La reconversi\xc3\xb3 de l\'antic escorxador Purlom en barri residencial va marcar l\'inici d\'aquest proc\xc3\xa9s._NEWLINE_El 2014 es va construir un monument al porr\xc3\xb3 i a la vinya, a la rotonda que d\xc3\xb3na acc\xc3\xa9s al barri i que \xc3\xa9s una de les entrades a la vila.'